
към проект на наредба за реда и начина за изчисляване на разходите за издръжка, обучение, квалификация и/или преквалификация


Проектът на Наредбата е изготвен на основание чл. 31, ал. 1 и чл. 260, ал. 4 във връзка с чл. 260, ал. 1 и 3 и чл. 260а, ал. 1 и 3 от Закона за отбраната и въоръжените сили на Република България (ЗОВСРБ).

1. Причини, налагащи приемането на нормативния акт.
Съгласно разпоредбата на чл. 260, ал. 4 от Закона за отбраната и въоръжените сили на Република България, министърът на отбраната определя реда и начина за изчисляване на разходите за издръжка, обучение, квалификация и/или преквалификация. Предвид това беше издадена Наредба № Н-11 от 29.10.2020 г. за реда и начина за изчисляване на разходите за издръжка, обучение, квалификация и/или преквалификация на военнослужещите от Министерството на отбраната, структурите на пряко подчинение на министъра на отбраната и Българската армия във връзка с възстановяването им в случаите по чл. 260, ал. 1, 2 и 3 от Закона за отбраната и въоръжените сили на Република България. (Наредбата).
С решение № 4969/18.04.2024г. постановено по адм. д. № 7935/2023 г. по описа на Върховния административен съд (ВАС) и потвърдено с решение № 1809/24.02.2025 г. постановено по адм. д. № 6120/2024г. по описа на ВАС, 5-чл. състав Наредбата е отменена като незаконосъобразна. Предвид изложеното е изготвен нов проект на наредба, която да определя реда и начина за изчисляване на разходите за издръжка, обучение, квалификация и/или преквалификация в изпълнение на горепосочената законова разпоредба като са съобразени и мотивите на съда.
Съгласно чл. 260, ал.1 от ЗОВСРБ военнослужещите, освободени от военна служба на основание чл. 163 и чл. 165 от ЗОВСРБ преди изтичането на първоначалния срок на военната служба по чл. 142, ал. 5, чл. 143, ал. 1 и чл. 144, ал. 3 от ЗОВСРБ и на удължения срок по чл. 145, ал. 1 от ЗОВСРБ, дължат възстановяване на разходите за издръжка, обучение, квалификация и/или преквалификация пропорционално на срока на неизпълнението.
Нормата на чл. 260, ал. 2 от ЗОВСРБ е отменена с ДВ бр. бр. 2 от 2024 г., в сила от 05.01.2024 г., но задължението на курсантите, отстранени от обучение по реда, определен с правилниците на висшите военни училища, или напуснали по собствено желание по време на обучението за възстановяване на разходите за издръжка и обучение за периода, в който са били обучавани, е предвидено в новата разпоредба на чл. 260а, ал. 1 от ЗОВСРБ, която изрично препраща към реда по чл. 260, ал. 4 от ЗОВСРБ.
Съгласно чл. 260, ал. 3 от ЗОВСРБ (ред. ДВ бр. бр. 2 от 2024 г., в сила от 05.01.2024 г.) при виновно неизпълнение на задължението за успешно завършване на обучението в случаите по чл. 145, ал. 1 военнослужещите възстановяват разходите за издръжка и обучение за периода, в който са били обучавани.
Предвид изложеното, с настоящия проект на наредба се предвижда да се определи реда и начина за изчисляване на разходите за:
1. издръжка, обучение, квалификация и/или преквалификация на военнослужещите с цел възстановяването им при прекратяване на правоотношението по изпълнение на военна служба на основанията, посочени в чл. 260, ал. 1 от ЗОВСРБ, пропорционално на неизпълнения първоначален и/или на неизпълнените удължени срокове на военната служба;
2. издръжка и обучение за периода, в който военнослужещите са били обучавани, при виновно неизпълнение на задължението за успешно завършване на обучението в случаите по чл. 145, ал. 1 от ЗОВСРБ;
3. издръжка и обучение на курсантите, отстранени от обучение по реда, определен с правилниците на висшите военни училища, или напуснали по собствено желание по време на обучението за периода, в който са били обучавани, в случаите по чл. 260а, ал. 1 и 3 от ЗОВСРБ.
При подготовката на проекта на наредба е отчетено обстоятелството, че на възстановяване съгласно законовите разпоредби подлежат само разходите за издръжка, обучение, квалификация и/или преквалификация на конкретния военнослужещ (слушател, кадет) или курсант, но не и други разходи, които не касаят пряко обучението, но са свързани с издръжката на висшите военни училища или професионалните колежи. Предвид изложеното се предлага уредба, с която: 
1. Разходите във военна академия за времето на обучение като слушател да се определят като произведение от продължителността на обучението, заложено по учебен план, изразено в месеци и 25 на сто от месечното възнаграждение по чл. 212, ал. 1, т. 1 от ЗОВСРБ на военнослужещия в съответствие със заеманата длъжност преди приемането му за обучение – за слушателите, приети в редовна форма на обучение, съответно 25 на сто от месечното възнаграждение по чл. 212, ал. 1, т. 1 от ЗОВСРБ на военнослужещия в съответствие със заеманата длъжност - за слушателите, приети в задочна форма на обучение. Тази уредба произтича от статуса на слушателите, регламентиран в чл. 98, ал. 1 от ЗОВСРБ и направените разходи от страна на ведомството по време на тяхното обучение за придобиване на образователно-квалификационна степен (ОКС) „магистър“ по специалности от професионално направление „Военно дело“ и е във връзка с факта, че слушателите се обучават без да престират труд през посочения период.
2. Разходите за издръжката и обучението за курсантите да се определят по начина, посочен в приложението, с отчитане на показателите по раздели I, II и III от таблица 1 към него и допълнителните разходи по смисъла на § 1, т. 4 от допълнителната разпоредба към проекта на наредбата, като е описан подробно и начина на изчисляването им, и включва:
· разходите за стипендия за подготовка за изпълнение на военна служба като професия; 
· за храна, с персонална отчетност за разходите, с изключение на режийните разходи; 
· вещево доволствие, предоставено за служебно ползване; 
· настаняване и комунално-битово осигуряване, определено с ежегодна заповед на началника на съответното висше училище;
· боеприпаси и имитационни средства; 
· гориво-смазочни материали;
· допълнителните разходи по смисъла на § 1, т. 4 от допълнителната разпоредба към проекта на наредбата са разходи за обучение на летци-пилоти с цел придобиване на сертификат за PPL (A) и/или PPL (H), включващи разходи за поддържане на летателна годност, техническо обслужване, резервни части, консумативи и застраховки на летателните апарати, гориво-смазочни материали и др.
Уредбата е съобразена с разпоредбата на чл. 98, ал. 2 от ЗОВСРБ, съгласно която обучаваните във висшите военни училища в редовна форма на обучение за нуждите на Министерството на отбраната и на други ведомства са курсанти, които за срока на обучение във висшите военни училища се подготвят за изпълнение на военна служба като професия и им се осигуряват със средствата от бюджета на Министерството на отбраната, доколкото не се осигуряват по друг ред, определен със закон доволствията, регламентирани в чл. 142, ал. 2, т. 1 от ЗОВСРБ. 
3. Разходите за времето на обучение като докторант или за придобиване на научна степен „доктор на науките“ във военните академии, висшите военни училища и Института по отбрана „Професор Цветан Лазаров“ да се определят по начина, посочен в приложението, с отчитане на показателите по раздели I и II от таблица 2 към него и да включват:
· административни разходи за оформление, предпечатна подготовка, печат и подвързване на дисертационния труд и автореферата към него в изискуемия брой екземпляри;
· годишна такса за обучение, определена с решение на Министерския съвет (за докторанти в редовна и задочна форма), в случай че е платена от бюджета Министерството на отбраната;
· годишна такса за обучение, определена с решение на Академичния съвет (за докторанти в самостоятелна подготовка), в случай че е платена от бюджета Министерството на отбраната;
· такси за проведени курсове и докторантски изпити, заложени в индивидуалния план на докторанта;
· такса за участие в научни форуми в страната и в чужбина, в т.ч. дневни, пътни и квартирни пари, медицинска застраховка и други разходи за научни изследвания или при командироването на военнослужещия, в случай че са за сметка на военнообразователната институция;
· разходи за възнаграждения на научно жури, пряко свързани със защитата на дисертационния труд – хонорари, дневни, пътни и квартирни пари за участие в процедурата по присъждане на образователната и научна степен „доктор“ или научната степен „доктор на науките“.
4. Разходите за времето на обучение във висше военно училище за придобиване на ОКС „бакалавър“ в професионално направление „Военно дело“ в задочна форма на обучение да се определят аналогично на тези на курсантите, с изключение на разходите за стипендия за подготовка за изпълнение на военна служба като професия, т.к. тази категория обучаеми са военнослужещи и упражняват труд, за който получават месечно възнаграждение по чл. 212 от ЗОВСРБ, а не стипендии.
5. Разходите за времето на обучение във висше военно училище в курс за придобиване на професионална квалификация по военно дело да се определят за съответната календарна година в Регистъра на курсовете по чл. 11 от Наредба № Н-2 от 22.02.2023 г. за условията и реда за разработване и планиране на курсове, кандидатстване и обучение на военнослужещи и цивилни служители от Министерството на отбраната, структурите на пряко подчинение на министъра на отбраната и Българската армия в курсове, провеждани във военните академии, висшите военни училища, професионалните сержантски (старшински) колежи и в чуждестранни образователни институции. Разходите се определят ежегодно по единна методика за изчисляване на разходите за издръжка на един специализант „от“ и „извън“ гарнизона, съответно за летния и зимния период, на провеждане на обучението за текущата и следващата календарна година и се обявяват в регистъра на курсовете, обявен със заповед на министъра на отбраната за съответната календарна година.
6. Разходи в професионален колеж за времето на обучение като кадет да се определят аналогично на тези на курсантите, с изключение на разходите за стипендия за подготовка за изпълнение на военна служба като професия, т.к. тази категория обучаеми са военнослужещи (арг. чл. 98, ал. 3 от ЗОВСРБ) и изпълняват военната служба като професия, за което получават месечно възнаграждение по чл. 212 от ЗОВСРБ.
7. Разходите за придобиване на ОКС „бакалавър“ или „магистър“ по гражданска специалност във висши военни и граждански училища в страната и чужбина, както и за времето на обучение като докторант в гражданско висше училище в страната да се определят като сбор от:
· полученото основно възнаграждение по чл. 212, ал. 1, т. 1 и 2 от ЗОВСРБ и допълнителните възнаграждения с постоянен характер за времето на ползвания допълнителен платен отпуск по чл. 197, ал. 3 от ЗОВСРБ и;
· разходите за обучението, извършени за нуждите на Министерството на отбраната.
Посочените разходи за обучението на военнослужещите следва да се възстановят на ведомството в изпълнение на разпоредбата на чл. 260, ал. 1 във връзка с чл. 145, ал. 1, т. 6 и 7 от ЗОВСРБ, доколкото същите са завършили обучение за нуждите на Министерството на отбраната, структурите на пряко подчинение на министъра на отбраната и Българската армия с цел повишаване на квалификацията или придобиване на нова квалификация. 
8. Разходите за обучение в граждански висши училища и училища, осъществяващи обучение в средната степен на образование, и професионални колежи по чл. 143 от ЗОВСРБ да се определят като сбор от получената стипендия и разходите за издръжка и обучение, извършени от Министерството на отбраната през целия срок на обучение. Разходите за издръжка и обучение могат да включват семестриална такса, такса за настаняване и комунално-битово осигуряване и други такси, свързани с процеса на обучение.
Предложената регламентация е свързана с разпоредбата на чл. 143, ал. 1 и 2 от ЗОВСРБ, съгласно която министърът на отбраната или оправомощено от него длъжностно лице може да сключи договор със студент във висше училище в страната или в чужбина, с ученик в средно училище или с обучаем в професионален колеж за предоставяне на стипендия и други условия във връзка с обучението с цел придобиване на професионална квалификация за изпълнение на служба в Министерството на отбраната, структурите на пряко подчинение на министъра на отбраната и Българската армия. 
9. Разходите за обучение в квалификационен курс по чл. 145, ал. 1, т. 9 от ЗОВСРБ да се определят като се диференцират на:
· курсове в страната (провеждани във военните академии и висшите военни училища и курсове провеждани в други образователни институции в страната) или 
· курсове в чужбина.
По отношение на курсовете, провеждани във военните академии и висшите военни училища се предвижда разходите да се определят за съответната календарна година в съответствие с утвърдените разходи в Регистъра на курсовете по чл. 11 от Наредба № Н-2 от 22.02.2023 г. за условията и реда за разработване и планиране на курсове, кандидатстване и обучение на военнослужещи и цивилни служители от Министерството на отбраната, структурите на пряко подчинение на министъра на отбраната и Българската армия в курсове, провеждани във военните академии, висшите военни училища, професионалните сержантски (старшински) колежи и в чуждестранни образователни институции. Тези разходи се определят ежегодно по единна методика за изчисляване на разходите за издръжка на един специализант „от“ и „извън“ гарнизона, съответно за летния и зимния период, на провеждане на обучението за текущата и следващата календарна година и се утвърждават в съответния регистър. Що се отнася до курсовете, проведени в страната извън военните академии и висшите военни училища следва разходите да се определят по фактически извършени разходи от Министерството на отбраната за участието в съответния квалификационен курс.
По отношение на квалификационните курсове в чужбина се предвижда разходите да се определят като сбор от изплатените от Министерството на отбраната пътни, дневни и квартирни пари, медицинска застраховка и други разходи при командироването на военнослужещия и разходите за участие в квалификационния курс, извършени от Министерството на отбраната.
10. Разходите за обучение за придобиване на специалност в системата на здравеопазването за обучение на специализанти за придобиване на военномедицинска специалност или неклинична специалност и за клинична специалност по реда на чл. 112 от ППЗОВСРБ да се определят по извършени разходи от като сбор от:
· таксите за теоретично обучение, което е проведено в медицински университет или националния център по проблемите на общественото здраве и анализи, където е зачислен специализантът и 
· таксите за практическо обучение по модули, за които Военномедицинска академия не е акредитирана и се изпълняват в бази, с които има сключен договор.
Предвид гореизложеното в глава трета от проекта на Наредба е предложен ред за изчисляване и събиране на подлежащите на възстановяване разходи съответно при прекратяване на договора за военна служба и при виновно неизпълнение на задължението за успешно завършване на обучението в случаите по чл. 145, ал. 1 от ЗОВСРБ.
Съгласно чл. 195, ал. 2 от Административнопроцесуалния кодекс (АПК) правните последици, възникнали от подзаконов нормативен акт, който е обявен за нищожен или е отменен като унищожаем, се уреждат служебно от компетентния орган в срок не по-дълъг от три месеца от влизане в сила на съдебното решение. С цел спазване на разпоредбите на АПК и в изпълнение на чл. 26, ал. 2 и 4 от Закона за нормативните актове е необходимо срокът за обществено обсъждане на проекта на Наредба да е 30 (тридесет) дни.

2. Цели на нормативния акт.
С проекта на наредбата се цели:
· да се създаде модел за определяне и изчисляване на разходите от военнослужещите при прекратяване на договорите им за военна служба на основание чл. 163 и 165 от ЗОВСРБ и съответно при виновното им неизпълнение на задължението за успешно завършване на обучението в случаите по чл. 145, ал. 1 от ЗОВСРБ;
· да се определят обективни показатели за разходите, които се дължат от курсантите, в случай че бъдат отстранени от обучение или напуснат по собствено желание по време на обучението им, а също така и ако бъдат повторно приети и съответно напуснат повторно;
· да се разшири и допълни обхвата на наредбата като се включат разходи за придобиване на научната степен „доктор на науките“ и разходи за придобиване на за придобиване на специалност в системата на здравеопазването;
· да се прецизира метода за изчисляване на дължимите разходи;
· да се актуализират процедурите съобразно изменението и допълнението в ЗОВСРБ (чл. 145, чл. 260 и чл. 260а) и ППЗОВСРБ (чл. 112)

3. Финансови средства, необходими за прилагането на нормативния акт.
За приемането на акта не са необходими допълнителни разходи (трансфери) или други плащания по бюджета на Министерството на отбраната. Предложеният акт не води до въздействие върху държавния бюджет.

4. Очаквани резултати от наредбата.
В резултат на обнародването и прилагането на новия нормативен акт се очаква:
· категоризиране на лицата, които дължат разходи за възстановяване;
· актуализиране на разпоредбите за разходите, дължими за възстановяване от военнослужещите и курсантите; 
· създаване на по-прецизен метод за изчисляване на дължимите разходи при прекратяване на договора за военна служба на основание чл. 163 и 165 от ЗОВСРБ и при виновно неизпълнение на задължението за успешно завършване на обучението в случаите по чл. 145, ал. 1 от ЗОВСРБ;
· актуализиране и поддръжка на база данни от военните академии и висшите военни училища за период не по-кратък от 10 години, за по-голяма точност при изчисляване на извършените разходи.
Резултатите от прилагането на наредбата са свързани с постигането на целта – събиране на разходите извършени за курсантите и военнослужещите, свързани с тяхната издръжка, обучение, квалификация и/или преквалификация в случаите когато напуснат Въоръжените сили или не изпълнят задължението за успешно завършване на обучението.

5. Анализ за съответствие с правото на Европейския съюз.
Проектът на Наредбата не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

